  Майя Бывальцева Ижкар вӧзысь Пероггуртын — Атыкай музъемез гажан мылкыд пыӵатонъя но кунмуртъёсты ожгар службалы дасянъя центрын спортзал пуктозы. 26-тӥ куартолэзе ужъюртэ вуылыкуз со сярысь вераз Удмуртилэн тӧроез Александр Соловьёв, ивортэ элькун тӧролэн но кивалтэтлэн пресс-службазы. «Берло кык аръёсы ми бадӟым саклык висъямы Воткаын Удмуртиысь кадет корпусэз азинтонлы. Пирогово палэнэгес кылиз. Но та Центр милем кулэ. Соин ик малпамы, сое азинтонын таяз гужем эшшо одӥг вамыш лэсьтыны кулэ. Пуктомы спортзал. Спортъя туала огъетъёсты пуктонын ассэ умой возьматэм компаниез мон чотаны куризы, кӧня коньдон кулэ луоз Пероггуртысь выль объектлы. Инвесторъёсты утчаломы яке бюджетысь коньдон шедьтомы. Бадӟым мылкыд лэсьтӥськонэз туэ ик кутскыны. Азьланьтомы стадионъя, интывылэз умоятон-чебертонъя ужъёсты. Пиослэн ожгар службалы дасяськыны умой интызы луыны кулэ», — вераз Александр Соловьёв. Удмуртилэн тӧроез Пероггуртын стадионэз лэсьтонэз, спортзал улэ чаклам интыез учкиз но курсантъёсын пумиськылӥз. Али отын бадӟым классын дышетскись пиос ожгар ужъя кутскон тодон-валанъёс люкало. Тегъёс: Мерлык Дышетон Ижкар Армия Удмуртия АлександрСоловьёв  